**LĒMUMS**

Liepājā

|  |  |
| --- | --- |
| 2022.gada 22.decembrī | Nr.446/16  (prot. Nr.16, 22.§) |

Par nekustamā īpašuma Roņu ielā 1-30N

nodošanu lietošanā

Biedrība “Patvērums ģimenei” ir nodibināta kā labdarības organizācija ar mērķi veicināt ģimenes un ikviena tās locekļa garīgo atveseļošanos, dzīves kvalitātes uzlabošanu un integrēšanu sabiedrībā caur informatīvām, izglītojošām, garīgā atbalsta un praktiskās darbošanās aktivitātēm. Biedrība “Patvērums ģimenei” kā nodibinājuma “Labdarības Fonds Labāka Dzīve” struktūrvienība Liepājā darbojas kopš 2016.gada. 2021.gada 22.janvārī “Patvērums ģimenei” reģistrēta kā patstāvīga biedrība. Biedrība “Patvērums ģimenei” saņēmusi vairākus Liepājas valstspilsētas pašvaldības domes apbalvojumus - atzīta kā 2021.gada veiksmīgākā nevalstiskā organizācija par nesavtīgu darbu ar bērniem un pusaudžiem un sociālās spriedzes mazināšanu pilsētā, un saņēmusi atzinību par psiholoģiska un mantiska atbalsta sniegšanu ģimenēm krīzes situācijās. Biedrību “Patvērumu ģimenei” novērtē profesionāļi, saskata to kā resursu gan Liepājas pilsētas Domes Sociālais dienests, gan Liepājas pilsētas bāriņtiesa, gan Probācijas dienests, un attiecīgi atbalstu meklējošie cilvēki pie viņiem tiek novirzīti, jo biedrība spēj viņu problēmā, vajadzībā palīdzēt. 2022.gada 26.oktobrī biedrībai piešķirts sabiedriskā labuma organizācijas statuss jomā “Sabiedrības, it īpaši trūcīgo un sociāli mazaizsargāto personu grupu, sociālās labklājības celšana”.

Biedrība “Patvērums ģimenei” darbības nepārtrauktībai, aktivitāšu īstenošanai un sociālā atbalsta nodrošināšanai mazaizsargātām grupām lūdz nodot bezatlīdzības lietošanā nekustamo īpašumu Roņu ielā 1-30N.

Lai nodrošinātu pašvaldības īpašumā esošu telpu racionālu izmantošanu, atbalstītu labdarības darbību veikšanu pilsētā - sabiedrības, it īpaši trūcīgo un sociālo mazaizsargāto personu grupu, sociālās labklājības celšanu, pamatojoties uz likuma “Par pašvaldībām” 14.panta pirmās daļas 2.punktu, otrās daļas 3.punktu un 21.panta pirmo daļu, Publiskas personas finanšu līdzekļu un mantas izšķērdēšanas novēršanas likuma 5.panta otrās daļas 4.1punktu, piekto un sesto daļu, izskatot sabiedriskā labuma organizācijas, biedrības “Patvērums ģimenei” 2022.gada 2.decembra iesniegumu un Liepājas valstspilsētas pašvaldības domes pastāvīgās Finanšu komitejas 2022.gada 15.decembra lēmumu (sēdes protokols Nr.13), Liepājas valstspilsētas pašvaldības dome **nolemj:**

1. Nodot sabiedriskā labuma organizācijai, biedrībai “Patvērums ģimenei”, reģistrācijas Nr.40008303915 (Valsts ieņēmumu dienesta 2022.gada 26.oktobra lēmums Nr.32.6/8.71/33392 “Par sabiedriskā labuma organizācijas statusa piešķiršanu biedrībai “Patvērums ģimenei”), lietošanā bez atlīdzības uz 5 (pieciem) gadiem Liepājas valstspilsētas pašvaldības nekustamo īpašumu Roņu ielā 1-30N, Liepājā (kadastra numurs 17009022128; kopējā platība 248,5 kv.m; bilances vērtība uz 2022.gada 1.decembri - 7314,33 EUR) ar mērķi veikt sabiedriskā labuma darbības trūcīgo un sociāli mazaizsargāto personu grupu sociālās labklājības celšanā.

2. Uzdot Liepājas pilsētas pašvaldības iestādei “Nekustamā īpašuma pārvalde” slēgt līgumu ar sabiedriskā labuma organizāciju, biedrību “Patvērums ģimenei” par lēmuma 1.punktā minētā nekustamā īpašuma nodošanu lietošanā, paredzot līgumā šādus noteikumus:

2.1. nekustamais īpašums Roņu ielā 1-30N, Liepājā (kadastra numurs 17009022128) tiek nodots lietošanā sabiedriskā labuma organizācijai, biedrībai “Patvērums ģimenei” uz 5 (pieciem) gadiem, parakstot nodošanas un pieņemšanas aktu;

2.2. nekustamais īpašums tiek nodots lietošanā apmierinošā stāvoklī;

2.3. nekustamais īpašums nododams atpakaļ Liepājas valstspilsētas pašvaldībai, ja tas sabiedriskā labuma organizācijai, biedrībai “Patvērums ģimenei” nav nepieciešams, netiek izmantots sabiedriskā labuma darbību veikšanai vai brīdī, kad sabiedriskā labuma organizācija, biedrība “Patvērums ģimenei” zaudē sabiedriskā labuma organizācijas statusu;

2.4. ja sabiedriskā labuma organizācija, biedrība “Patvērums ģimenei” zaudē sabiedriskā labuma organizācijas statusu, par laiku līdz īpašuma atbrīvošanai maksājama nomas maksa, ko noteicis sertificēts vērtētājs;

2.5. sabiedriskā labuma organizācija, biedrība “Patvērums ģimenei” maksā nekustamā īpašuma Roņu ielā 1-30N, Liepājā apsaimniekošanas maksu, maksu par komunālajiem un citiem pakalpojumiem, nodokļus, ar kuriem ir aplikts vai var tikt aplikts nekustamais īpašums;

2.6. Liepājas valstspilsētas pašvaldība neatbild par sabiedriskā labuma organizācijas, biedrības “Patvērums ģimenei” veiktajiem ieguldījumiem un izdevumiem tai lietošanā nodotajā nekustamajā īpašumā. Beidzoties līgumam, sabiedriskā labuma organizācijas, biedrības “Patvērums ģimenei” veiktie ieguldījumi un izdevumi, tai skaitā nepieciešamie un derīgie, netiek atlīdzināti;

2.7. līgums tiek izbeigts, ja sabiedriskā labuma organizācija, biedrība “Patvērums ģimenei” neievēro līgumā paredzētos noteikumus.

3. Lēmums zaudē spēku, ja sabiedriskā labuma organizācija, biedrība “Patvērums ģimenei” viena mēneša laikā no lēmuma pieņemšanas neparaksta līgumu par lēmuma 1.punktā minētā īpašuma lietošanu.

4. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Izpilddirektora birojam, Finanšu pārvaldei, Nekustamā īpašuma pārvaldei, Nekustamā īpašuma pārvaldes Konversijas nodaļai | |